Op die silwerskerm: Erica Wessels | rooi rose Op die silwerskerm: Erica Wessels | rooi rose
Op die silwerskerm: Erica Wessels
Erica Wessels is eersdaags te sien in die jongste baanbreker-film, My Father's War, wat op 5 Augustus landwyd vrygestel word. Dié tweetalige drama fokus op die gebroke verhouding tussen 'n pa en sy rebelse tienerseun. Erica vertolk die rol van Karina, 'n ma wat in die wortsteling tussen pa en seun vasgevang is. Ons het met haar gesels en meer hieroor uitgevind. Deur Nicole Kemp. Foto Johan Wilke
Vertel ons meer oor jou karakter, Karina?
Karina is die gom van die familie. Sy is oorweldig deur haar man en seun se gebroke verhouding en emosioneel op haar laaste. Sy is 'n diabeet en sukkel met moegheid. Haar grootste begeerte is vir vrede, konneksie, genot en verhouding in hulle gesin.
Hoe verskil Karina van die ander rolle wat jy al vertolk het?
Elke karakter is uniek met 'n individuele storie en 'n unieke persoonlikheid met begeertes. Dit is nie noodwendig altyd duidelik nie, maar om 'n outentieke 'binnewêreld' vir elke karakter te skep, is die agter-die-skerms rol van die akteur. Dit gee kleur, dimensie en eerlikheid aan elke oomblik.
Het jy enige uitdagings tydens die verfilming van My Father's War ervaar?
Ons skedule was ongelooflik rof omdat ons die film in beide Engels en Afrikaans verfilm het. So elke bietjie dialoog en skoot was verdubbeld en het baie druk op die akteurs en tegniese span gesit.
Hoe, dink jy, sal die film met die ouer generasie (wat die Grensoorlog werklik ervaar het) resoneer?
My hoop is dat die film mense wat deel was van die oorlog aan die praat sal kry. Oor die uitdagings, die trauma, hoe dit 'n impak op hulle primêre verhoudings gehad het, elkeen se eie storie, en dan hopelik uiteindelik healing te bring.
Het jou rol in die film enigsins jou persepsie oor die invloed wat die Grensoorlog op ons ouers het, verander?
Ja. Ek dink nie ons besef die impak wat die grensoorlog op daai generasie gehad het nie.
Wat, dink jy, is die oorsaak van konflik tussen ouers en tieners vandag?
Ek dink in essence is dit dieselfde probleme van vorige generasies, die meganiese objekte en kultuur het net verander.
Het jy al 'n droom gehad wat jou lank bygebly het?
Nee, gelukkig nie.
Konflik is sterk teenwoordig in die film. Hoe gaan jy te werk om konflik op te los?
Kommunikasie en eerlikheid sonder oordeel. My partner Willem leer my baie daaroor.
Kan ons jou in enige toekomstige produksies verwag?
Daar is twee Engelse films wat binne die volgende jaar uitkom: Hatchet Hour en Bloodline. En dan ook 'n kortfilm vir die Silwerskermfees, Vlees van my vlees, waarin ek 'n kwadrupleeg speel.